Morsø Kommune er blevet 10 ænder rigere. Det har forvaltningen helt styr på, for de ti ællinger er udruget og udklækket i rådhusets atriumgård. - Det var her reden var, fortæller Kim Nørskov der er pedel på rådhuset, mens han peger på en lille plet med højt græs. - Her har de jo boet godt, fri for katte og rovdyr, fortsætter pedellen, der har taget sig godt af andemor og æggene, der har boet på rådhuset i en måned. Men da ællingerne kom til verden, skulle de også have lejlighed til at se den, så andemor og de ti børn blev gelejdet ud gennem rådhusets gange og ud i verden. Det hele blev dokumenteret på video, og det usædvanlige syn er siden blevet et hit på Facebook. Se hele indslaget med de søde ællinger herover.
Andemor og 10 ællinger flyttede for nylig tilbage til naturen efter at have boet på rådhuset i Nykøbing Mors.